钦定古今图书集成/明伦汇编/氏族典/第258卷 > 王弘
## 钦定古今图书集成/明伦汇编/氏族典/第258卷 > 王弘

按《宋书王弘传》，“弘字休元，琅邪临沂人也。曾祖导，晋
丞相。祖洽，中领军。父珣，司徒。弘少好学，弱冠为会稽
王道子骠骑参军主簿。道子欲以为黄门侍郎，珣以
其年少固辞。珣颇好积聚，财物布在民间。珣薨，弘悉
燔烧券书，一不收责，馀旧业悉以委付诸弟。桓元克
京邑，收道子付廷尉，臣吏畏恐，莫敢瞻送。弘时尚在”
丧，独于道侧拜，攀车涕泣，论者称焉。高祖为镇军，召
补谘议参军，出为琅邪内史。卢循寇南康诸郡，弘奔
寻阳。高祖复命为谘议参军，转吴国内史。义熙十一
年，征为太尉长史。宋国初建，迁尚书仆射。十四年，迁
江州刺史。永初元年，加散骑常侍。以佐命功，封华容
县公。三年入朝，进号卫将军，开府仪同三司。太祖即
位，进位司空。徐羡之等诛，弘为侍中、司徒、录尚书，给
班剑三十人。上西征谢晦，弘与彭城王义康居守，入
住中书省，引队仗出入司徒府，权置参军。五年春，大
旱，弘引咎逊位，乃降为卫将军、开府仪同三司。六年，
弘又上表曰：“骠骑将军臣义康，徽猷渊邈，明德弥卲，
乞解州录，以允民望”，改授亲贤。义康由是代弘为司
徒，与之分录。弘博练治体，留心庶事，斟酌时宜。每存
优允，与八座丞郎疏议士人犯罪及常盗主守降死
补兵律。其后弘寝疾，表屡乞骸骨，上辄优诏不许。九
年，进位太保，领中书监。薨，谥曰文昭。